

**Οι τοποθετήσεις Προέδρου και Αντιπροέδρου ΚΟΑ στο «Αθλητικό Πανόραμα»**

Το Σάββατο 18 Μαρτίου 2023 έκανε πρεμιέρα το «Αθλητικό Πανόραμα», η νέα αθλητική εκπομπή του ΡΙΚ που προέκυψε από τη συνεργασία με τον Κυπριακό Οργανισμό Αθλητισμού. Ο Οργανισμός ήθελε με τον τρόπο αυτό να καλύψει το κενό που υπήρχε με την προβολή των υπόλοιπων αθλημάτων πέραν του ποδοσφαίρου.

Στην πρώτη εκπομπή που προβλήθηκε αυτό το Σάββατο μίλησαν γι’ αυτή τη συνεργασία ο Πρόεδρος και ο Αντιπρόεδρος του Οργανισμού. «Είναι κάτι που σκεφτήκαμε όταν ήρθαμε στον ΚΟΑ, γιατί υπήρχε ένα κενό. Μία εκπομπή που να προβάλλει τα αθλήματα εκτός από το ποδόσφαιρο. Αυτή η εκπομπή έρχεται να καλύψει αυτό το τεράστιο κενό και νιώθω πανευτυχής που γίνεται πραγματικότητα. Θέλω να ευχαριστήσω τον Αντιπρόεδρο Κωστάκη Κουκκουλλή που το έτρεξε πολύ με την Επιτροπή Προβολής που προεδρεύει», είπε ο Πρόεδρος του ΚΟΑ Ανδρέας Μιχαηλίδης.

«Ήταν ένα αίτημα που ερχόταν από τους αθλητές που ένιωθαν ότι ήταν παραμελημένοι. Γι’ αυτό ξεκινήσαμε αυτή τη συνεργασία. Και αισθάνομαι πολύ περήφανος που ξεκινάμε αυτή την εκπομπή», σημείωσε ο Αντιπρόεδρος του ΚΟΑ Κωστάκης Κουκκουλλής.

Στην ίδια εκπομπή φιλοξενήθηκαν ο Απόστολος Παρέλλης και η πρωταθλήτρια πετόσφαιρας Ομόνοιας, ενώ προβλήθηκαν πλάνα από το πλούσιο αρχείο του ΡΙΚ από τον πρώτο τελικό Κυπέλλου πετόσφαιρας Ανόρθωση-Αναγέννηση.

Το «Αθλητικό Πανόραμα» προβάλλεται από το ΡΙΚ1 κάθε Σάββατο πρωί στις 11:30 και σε επανάληψη κάθε Κυριακή βράδυ στις 23:05.